.td_uid_2_60ed4a9332bf0_rand.td-a-rec-img{text-align:left}.td_uid_2_60ed4a9332bf0_rand.td-a-rec-img img{margin:0 auto 0 0} Fl-istorja politika ta' pajjiżna kellna żminijiet diffiċli ħafna, ridna nieħdu deċiżjonijiet mhux għalina biss iżda għal ġenerazzjonijiet ta' warajna. Jien nitkellem b'esperjenza dwar l-għażliet li kellhom isiru fl-2003 dwar il-futur ta' Malta. L-għażla kienet dik ta' partnership mal-Unjoni Ewropea jew sħubija sħiħa. Din l-aħħar proposta ma kelliex is-sapport neċessarju fil-bidu tal-kampanja referendarja. Dak li kien wassal għar-rebħa tar-referendum kien il-fatt li numru ta' eletturi kienu poġġew lil Malta u l-futur tal-Maltin kollha, l-ewwel u qabel kollox. Jiena niftakar li fl-aħħar sena qabel ir-referendum kont ta' kuljum immur fejn ħafna rġiel kienu jieħdu kafè qabel imorru għax-xogħol. Ħafna minnhom kienu Laburisti, xi wħud b'edukazzjoni terzjarja u xi wħud le. Kont nirribatti dak li kien jingħad kontra s-sħubija. Kont ukoll nikteb ta' spiss fuq it-Times u wħud minnhom kienu jsibuni privatament u kienu jgħiduli li huma kienu jaqraw dawk l-artikli u kienu jinkuraġġuni nkompli nikteb. Hawn insellem lil mibki Lino Spiteri, eks ministru Laburista, li kien ħareġ għonqu u anke kontra l-partit tiegħu stess kien jistqarr spiss li meta wieħed kien jiżen il-vantaġġi u l-iżvantaġġi tas-sħubija ta' Malta fl-Unjoni Ewropea, il-vantaġġi kienu jaqbżu l-iżvantaġġi. U dan rajnieh iseħħ, għax kif jaf kulħadd Malta mhux veru biss ħadet ftit flus kontanti bħalma kien poġġieha darba George Vella, illum President. Malta ħadet il-biljuni u s-sħubija ġabet opportunitajiet li qatt ma kienu miftuħa għall-poplu Malti. Dnub li din is-sħubija kienet ġiet ittraduta minn Joseph Muscat bħala Prim Ministru meta uża l-bejgħ tal-passaport Ewropew għall-iskopijiet tiegħu mingħajr mandat elettorali u dwar dan il-bejgħ hemm allegazzjonijiet serji ta' tixħim li wħud minnhom qegħdin fil-qorti. Joseph Muscat li kien wieħed mill-protagonisti kontra s-sħubija fl-UE, għamel minn kollox biex jipprova jieħu kariga għolja fl-Ewropa u li minħabba l-korruzzjoni sfrenata li ħalla ssir, inqatlet ġurnalista u wasalna biex ġejna sfiduċjati mill-FATF. Yehuda Shaffer, eks kap tal-Intelliġenza Finanzjarja f'Iżrael qal lit-Times li biex Malta toħroġ mil-lista l-griża jeħtieġ prosekuzzjonijiet ta' persuni f'pożizzjonijiet għolja f'każi ta' evażjoni tat-taxxa u naturalment fil-ħasil ta' flus. S'issa rajna biss azzjoni b'riżultat ta' azzjonijiet li kien ħa Simon Busuttil. Il-Pulizija trid tibda l-proċess ta' arresti bla dewmien kontra dawk kollha li kienu mċappsa mal-korruzzjoni, mal-Panama Papers, mal-ħasil tal-flus u mat-tixħim u skandli fl-għoti ta' tenders. U hawn tidħol ir-responsabbiltà ta' kull votant li jħares lejn il-gravità tas-sitwazzjoni. Il-futur, mhux tiegħi, imma ta' kull Malti tal-lum u ta' għada. Ħadd m'għandu d-dritt tal-vot tagħna, nistgħu nisilfuh lil min jista' joħroġna minn din il-kriżi ta' xejn mhu xejn li wasslitna fejn aħna. Il-poplu Malti kien għaqli fl-2003 meta kien għażel is-sħubija fl-Unjoni Ewropea, ma kienx ifisser li kien bidel il-fehmiet politiċi tiegħu għal dejjem. .td_uid_3_60ed4a9332e27_rand.td-a-rec-img{text-align:left}.td_uid_3_60ed4a9332e27_rand.td-a-rec-img img{margin:0 auto 0 0}